text: L'alcalde de Mollet afirma que les consultes sobiranistes serveixen de poc - somVallès
  Creu que no és el moment d'entretenir la gent amb referèndums sense repercussió
  Dimecres, 24 de març de 2010 | 05:00h
  L'alcalde de Mollet del Vallès, Josep Monràs (PSC), va advertir aquest dimarts que "no és el moment d'entretenir la gent" amb les consultes independentistes que s'estan fent arreu de Catalunya, que considera que "serveixen de poc". En una entrevista amb l'ACN, Monràs va destacar que la participació en aquests referèndums sobiranistes ha anat baixant "perquè la gent se n'adona que no tenen repercussió ni àmbit d'aplicació" i que abans que organitzar unes consultes populars d'aquest tipus s'han de resoldre "els altres problemes" que té la societat catalana. El batlle molletà va confirmar que l'Ajuntament, com molts altres controlats pel PSC, no cedirà espais públics per la consulta que es farà a Mollet el pròxim 25 d'abril.
  Tot i no cedir espais per celebrar la consulta i votar-hi en contra -fent pinça amb el PP- en un ple del consistori celebrat el mes de setembre, Monràs destaca que "respecta" els organitzadors de les consultes tot i no estar-hi d'acord. Això sí, reitera que aquests referèndums no serveixen de massa: "No sé si és el moment d'entretenir la gent amb una consulta que tothom sap, també els propis organitzadors, que serveix de poc, i on la participació ha anat baixant progressivament perquè la gent s'adona que la consulta no te repercussió ni àmbit d'aplicació. Ara tenim altres problemes", sentencia el batlle, que conclou que, després de consultar-ho als serveis jurídics del consistori molletà, ha decidit no cedir espais públics a la plataforma que està organitzant la consulta popular del pròxim 25-A a la ciutat, és a dir, Mollet Decideix.